פיטר פינץ'

פרדריק ג'ורג' פיטר אינגל פינץ' (באנגלית: Frederick George Peter Ingle Finch; ‏28 בספטמבר 1916 – 14 בינואר 1977) היה שחקן קולנוע אוסטרלי יליד אנגליה. זכה בפרס אוסקר לשחקן הטוב ביותר, פרס גלובוס הזהב ובפרס באפט"א על תפקידו בסרט "רשת שידור" בשנת 1976. פינץ' היה שחקן הקולנוע הראשון שזכה בפרס האוסקר לאחר מותו, השני היה הית' לדג'ר שזכה ב-2008; שניהם אוסטרלים. פינץ' נולד בלונדון, בנם של כימאי ומטפס הרים אוסטרלי בשם ג'ורג' פינץ׳ (אשר ניסה לטפס על האוורסט במשלחת הראשונה ביחד ג'ורג' מאלורי) ושל אלישיה גלאדייס פישר הבריטית, הוריו של פינץ' התגרשו כאשר היה בן שנתיים. כשהגיע לגיל 40 נחשף לעובדה שג'ורג' פינץ' אינו אביו הביולוגי, ושאביו האמיתי היה חייל בצבא ההודי. במשמורת על הילד זכה ג'ורג' ופיטר נלקח מאמו ועבר לגור עם "סבתו" לורה פינץ' בהודו ובצרפת, לפני שנסע בגיל 10 לאוסטרליה לגור עם דודו בסידני. למד במוסדות לימוד צרפתיים עד לגיל 10 ולאחר מכן בתיכון מקומי בסידני. לאחר שסיים את לימודיו החל להופיע עבור במאית התיאטרון האוסטרלית דוריס פיטון, הופיע במופע הוודוויל "Royal Easter Show" השנתי שהופק לקראת חג הפסחא. בעקבות המלצות שקיבל עבר פינץ' לשדר ברדיו האוסטרלי ולאחר מכן גם השתתף בסדרת דרמה. את כישוריו גילה שחקן הקולנוע לורנס אוליבייה שהזמין אותו להופיע על בימות התיאטרון בלונדון. פינץ' סבל מפחד במה ולכן החליט לנטוש את התיאטרון ועבר בסוף שנות ה-40 של המאה ה-20 לסרטים אוסטרלים כגון: "העכברים של טובורק", "הרכבת של אבנט" ו"מצאתי מכלאה". עבר להוליווד ב-1950 והשתתף בסרט "סיפור מיניבר", ב-1956 קיבל תפקיד גדול ראשון בעיבוד הקולנועי "עיירה כמו אליס" עליו קיבל את פרס באפט"א לשחקן הטוב ביותר בתפקיד ראשי, באותה שנה הופיע בסרט המלחמה הבריטי "הקרב על נהר פלאט". ב-1959 זכה לתפקיד מרכזי בדרמה של פרד זינמן "סיפורה של נזירה", שם גילם את ד"ר פורטונטי. בתחילת שנות ה-60 זכה בשני פרסי באפט"א, פרס MIFF ופרס דב הזהב לשחקן הטוב ביותר במסגרת פסטיבל ברלין על הופעותיו הראשיות בסרטים "משפטי אוסקר ויילד" ו"אין אהבה לג'וני". שיחק בסרט ההרפתקאות "מעוף הפניקס" בדמותו של קפטן האריס, בדרמה התקופתית של ג'ון שלזינגר "הרחק מן ההמון הסוער" ובדרמה הבריטית "אוכל הדלעת". שיתוף הפעולה השני של פינץ' ושל הבמאי ג'ון שלזינגר היה ב-1971 בסרט "יום ראשון הארור", עבורו היה מועמד לפרס אוסקר לשחקן הטוב ביותר, לפרס גלובוס הזהב וזכה בפרס הבאפט"א הרביעי שלו. בסרט הופיע פינץ' כד"ר דניאל הירש, רופא יהודי הומו מזדקן החולם על נסיעה משותפת ליוון עם אמן צעיר המנהל מערכת יחסים מקבילה עם גרושה בשם אלכס גרווייל (גלנדה ג'קסון). ב-1976 השתתף בתפקיד ראשי בסאטירה של סידני לומט "רשת שידור", תפקידו בסרט היה הווארד ביל מנחה תוכנית הטוק שואו "חדשות הערב" אשר מפוטר בבושת פנים מתפקידו, מאבד את שפיותו והופך למטיף כנגד התקשורת. פינץ' נפטר ב-14 בינואר 1977 מהתקף לב בבית מלון בברלי הילס, כשבועיים לפני שהופעתו זיכתה אותו בפרס גלובוס הזהב וכחודשיים לפני טקס האוסקר בו הפך השחקן האוסטרלי הראשון בהיסטוריה שזוכה בפרס אוסקר לשחקן הטוב ביותר לאחר מותו. את הפרס עלתה לקבל אלמנתו אלנתה פינץ'. עוד לפני מותו זכה לגלם את דמותו של ראש ממשלת ישראל יצחק רבין בסרט "פשיטה על אנטבה", המתאר את סיפורו של המבצע של סיירת מטכ"ל "מבצע יונתן", הופעתו זיכתה אותו במועמדות לפרס אמי. היה נשוי שלוש פעמים במהלך חייו: נישואיו הראשונים היו לבלרינה הרוסייה תמרה טשינרובה, השניים היו לשחקנית הדרום אפריקאית יולנדה טרנר. פינץ' נישא בפעם השלישית למייביס "אלתה" בארט. לטענתה של השחקנית ויויאן לי הוא ניהל עמה רומן במהלך הסרטת הסרט "הליכת פיל". לפינץ' ארבעה ילדים משלושת נישואיו. נקבר ב"בית הקברות הוליווד לנצח" שבהוליווד, לוס אנג'לס. העכברים של טובורק (1944) הרכבת של אבנט (1941) מצאתי מכלאה (1949) סיפור מיניבר (1950) סוס העץ (1950) הסיפור על רובין הוד והגבירה מארי (1952) האב בראון (1954) הליכת פיל (1954) הגרף שפיי (אודות קרב נהר לה פלטה) (1956) עיירה כמו אליס (1956) דרכו של ווינדום (1957) סיפורה של נזירה (1959) מבצע אמסטרדם (1959) חטוף (1960) משפטי אוסקר ויילד (1960) אין אהבה לג'וני (1961) החטאים של רייצ'ל קייד (1961) בקור רוח של היום (1963) נערה עם עיניים ירוקות (1964) אוכל הדלעת (1964) מעוף הפניקס (1965) הרחק מן ההמון הסוער (1967) האוהל האדום (1969) יום ראשון הארור (1971) אופק אבוד (1973) רשת שידור (1976) פשיטה על אנטבה (1977) מדיה וקבצים בנושא פיטר פינץ' בוויקישיתוף פיטר פינץ', במסד הנתונים הקולנועיים IMDb (באנגלית) פיטר פינץ', באתר "אידיבי", מאגר הידע העברי לקולנוע ישראלי ועולמי פיטר פינץ', באתר AllMovie (באנגלית) פיטר פינץ', במסד הנתונים הקולנועיים KinoPoisk (ברוסית) פיטר פינץ', באתר Discogs (באנגלית) פיטר פינץ', באתר "Find a Grave" (באנגלית) פיטר פינץ', באתר אנציקלופדיה בריטניקה (באנגלית)